Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 645/13/6601	Banská Bystrica, 23.5.2014
EEČ : 2-45-143-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: profesionálny vojak
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 100,00 € 
b.	Konkrétny adresát peňažnej sumy určenej na všeobecne prospešné účely: XXXXX 
c.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: profesionálny vojak
realizované policajtom Odb.kriminálnej polície OR PZ XXXXX pod spisovou značkou XXXXX
dňa 29.06.2013 okolo 23.30 hod v meste XXXXX na Matičnom námestí, počas festivalu XXXXX, vyvádzal z pódia XXXXX, nar. XXXXX, bytom XXXXX, XXXXX, XXXXX, tak  že XXXXX držal ľavou rukou za jeho pravú ruku, ktorú  mu vytočil za chrbát, pričom pri vyvádzaní z pódia sa XXXXX snažil z uchopenia dostať trhaním, mykaním ruky, v dôsledku čoho mu bola na pravej ruke spôsobená špirálovitá zlomenina na rozhraní strednej a dolnej tretiny ramennej kosti vpravo, s naznačenou uhlovou dislokáciou kostných fragmentov s dobou prácenoschopnosti 3 mesiace

Odôvodnenie: 
	Vyšetrovateľ PZ Okresného riaditeľstva PZ XXXXX, Odbor kriminálnej polície svojim uznesením č. XXXXX z 05.02.2014  podľa § 206 ods. 1 Tr. por. vzniesol obvinenie XXXXX za prečin ublíženie na zdraví podľa § 157 ods. 1 Tr.zák. na skutkovom základe uvedenom v predmetnom uznesení.

	Po skončení prípravného konania mi vyšetrovateľ PZ predložil vyšetrovací spis s návrhom na podanie obžaloby. Preskúmaním veci som dospel k záveru, že zabezpečené dôkazy v celom rozsahu preukazujú, že obv. XXXXX sa dopustil trestnej činnosti kladenej mu za vinu. Zároveň som dospel k názoru, že v danej veci by prichádzal do úvahy i postup podľa § 220 Tr. por., preto som spis i so svojim súhlasom zaslal probačnému a mediačnému úradníkovi Okresného súdu v Banskej Bystrici na vykonanie úkonov v jeho pôsobnosti, ktorými by boli vytvorené podmienky na schválenie zmieru. Následne mediačný a probačný úradník Okresného súdu Banská Bystrica z dôvodu  úspory konania požiadal probačného a mediačného úradníka Okresného súdu XXXXX o vykonanie mediácie.  

	Takéto úkony boli vykonané a dňa 21.05.2014 mi probačná a mediačná úradníčka Okresného súdu v Banskej Bystrici predložila  doplnený spisový materiál z Okresného súdu XXXXX na preskúmanie. Na základe písomností obsiahnutých v spisovom materiáli možno konštatovať nasledovné:

	Probačná a mediačná úradníčka Okresného súdu v Žiline vykonala pokus o mediáciu smerujúcu k dohode medzi obv. XXXXX zastúpeným XXXXX - advokátom a poškodeným XXXXX. Obv.  XXXXX XXXXX vyhlásil, že spáchal skutok, za ktorý je stíhaný. Svoje konanie oľutoval a poškodenému sa ospravedlnil. Poškodený XXXXX pri mediácii v zmysle uzatvorenej dohody uviedol, že si voči obvinenému nárok na náhradu škody neuplatňuje, nakoľko spôsobená škoda v celkovej výške 1.000,- € (bolestné vyčíslené znalcom z odboru zdravotníctva  vo výške 966,- € a náklady  vynaložené vo výške 34,- €) mu bola dňa 20.03.2014  obvineným v hotovosti v plnej výške  uhradená. Súčasne uviedol, že iné požiadavky na obvineného nemá. Obaja vyslovili súhlas s uzatvorením zmieru a obvinený vyjadril ochotu zložiť na účet prokuratúry sumu vo výške 100,-€. Vzal na vedomie, že v prípade schválenia zmieru prokurátorom, bude 50% určených na peňažnú pomoc poškodeným trestnými činmi a ako adresáta ďalších 50% určil v zmysle zákona XXXXX 

	Uvedené je zaznamenané v Dohode o náhrade škody  a inej ujmy spôsobenej trestným činom - zmier uzatvorenej podľa § 220 a nasl. Trestného poriadku zo dňa 14.05.2014, ktorá bola uzatvorená za účasti obvineného XXXXX,  poškodeného XXXXX a probačnej a mediačnej úradničky Okresného súdu XXXXX. Obvinený tak isto súhlasil s konaním bez prítomnosti svojho obhajcu. Prílohou uvedenej dohody je súhlas obvineného XXXXX k mediácii zo dňa 14.05.2014, Vyhlásenie obvineného XXXXX, že spáchal vyššie uvedený skutok, pre ktorý je stíhaný zo dňa 14.05.2014,  ako aj súhlas poškodeného XXXXX k mediácii zo dňa 04.05.2014.

	Z doloženej poštovej poukážky  v spise je zrejmé, že 15.05.2014 obv. XXXXX odoslal na účet  Okresnej prokuratúry Banská Bystrica sumu 100,-€. Z výpisu z účtu Krajskej prokuratúry vyplýva, že uvedená suma bola dňa 19.05.2014 pripísaná na  účet Okresnej prokuratúry Banská Bystrica. 

 	Podľa § 220 ods. 1 Tr. por., v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a/  vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b/  nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c/  zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu

a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 ods. 1 Tr. por.  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.

	Podľa § 224 ods. 2 Tr. por., z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

	Z odpisu registra trestov vyplýva, že obvinený dosial nebol súdne trestaný, tak isto nemá žiaden zápis v registri priestupkov a zo správy zamestnávateľa - veliteľa VÚ XXXXX vyplýva, že sa nedopustil žiadneho disciplinárneho previnenia a jeho hodnotenie je pozitívne, pričom má 9 disciplinárnych odmien.

	S prihliadnutím na všetky zistené skutočnosti mám za to, že v danej veci sú splnené všetky podmienky odôvodňujúce schválenie zmieru podľa § 220 Tr. por. Obvinený i poškodený súhlasili s jeho schválením, obvinený vyhlásenie vykonal slobodne vážne a určito, poškodený nežiadal náhradu škody, nakoľko táto už bola pred uzatvorením zmieru plne uhradená, obvinený súčasne zložil na prokuratúre peňažnú sumu určenú konkrétnemu adresátovi na všeobecne prospešné účely, ktorá nie je zrejme neprimeraná závažnosti spáchanej trestnej činnosti, a vzhľadom na dotknutý verejný záujem a na osobu obvineného, s prihliadnutím na jeho osobné a majetkové pomery možno považovať takýto spôsob rozhodnutia za dostačujúci. 

	Podľa § 215 ods. 1 písm. g/ Tr. por. prokurátor zastaví trestné stíhanie, ak sa schváli zmier medzi obvineným a poškodeným.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ondrej Tomko
prokurátor